Ljósmyndasýning Krafts verður uppi fram yfir miðjan september . Á Menningarnótt opnaði Kraftur , stuðningsfélag fyrir ungt fólk með krabbamein og aðstandendur , glæsilega ljósmyndasýningu fyrir framan Hörpu . Sýningin er samstarfsverkefni Krafts og ljósmyndarans Kára Sverriss og verður uppi fram yfir miðjan september . Sýningin ber heitið Skapa fötin manninn og eiga fyrirsæturnar það sameiginlegt að hafa greinst með krabbamein og bera þess merki . Fjöldi fólks var fyrir utan Hörpu þegar sýningin var opnuð formlega af Huldu Hjálmarsdóttir , framkvæmdastjóra Krafts . Hulda þakkaði sérstaklega þeim tólf hugrökku einstaklingum sem voru tilbúin að opinbera sig og sýna örin sín á ljósmyndum Kára . „ Örin eru eitthvað sem við ættum aldrei að þurfa að fela heldur eru þau partur af okkur , “ sagði Hulda á opnun sýningarinnar . Hún hvetur fólk til að leggja leið sína að Hörpu og skoða sýninguna .